19. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 1076035/8116/0016 της 20 Οκτ./9 Νοεμ. 1992 (ΦΕΚ Β΄656) Συμπλήρωση της 78069/5.3.1952 απόφασης «περί εφαρμογής των διατάξεων του Α.Ν. 1819/ 51». Έχοντας υπόψη: 1.Τις διατάξεις του Α.Ν. 1819/51 «περί τρόπου διεξαγωγής των πάσης φύσεως συναλλαγών του Δημοσίου». 2.Τις διατάξεις του άρθρ. 28 παρ. 2 του Ν.Δ. 321/69 «Κώδιξ Δημοσίου Λογιστικού». 3.Την απόφαση του Υπουργού των Οικονομικών με αριθ. 78069/5.3.1952 «περί εφαρμογής των διατάξεων του Α.Ν. 1819/51». 4.Την απόφαση του Υπουργού των Οικονομικών με αριθ. 194902/69 «περί διαδικασίας πληρωμής σταθερών, διαρκούς ή περιοδικού χαρακτήρα δαπανών». 5.Τα αιτήματα διαφόρων υπηρεσιών, που ζητούν για λόγους ασφαλείας, να τους καταβάλλονται τα χρήματα της μισθοδοσίας των υπαλλήλων τους σε επιταγές.  6.Την αριθ. ΑΠΥ 1847/1078399/1182/0001/ 7.8. 92 κοινή απόφαση του Πρωθυπουργού και του Υπουργού Οικονομικών, με την οποία εκχωρούνται αρμοδιότητες στους Υφυπουργούς Οικονομικών, αποφασίζουμε: Οι αποδοχές των Δημοσίων Πολιτικών υπαλλήλων δύναται να καταβάλλονται στους αρμόδιους εκκαθαριστές αντί μετρητών και με επιταγές που εκδίδει η Τράπεζα της Ελλάδος, το ποσό των οποίων πρέπει να είναι ίσο ή μικρότερο με το ποσό των προς εξόφληση μισθοδοτικών καταστάσεων. Οι επιταγές αυτές εκδίδονται στο όνομα του προϊσταμένου της ΔΟΥ, ο οποίος αφού τις οπισθογραφεί τις παραδίδει στους εκκαθαριστές, οι οποίοι με τη σειρά τους υπογράφουν την πράξη εξοφλήσεως στις μισθοδοτικές καταστάσεις σύμφωνα με όσα ισχύουν. Βασική προϋπόθεση της εφαρμογής της διαδικασίας αυτής είναι η μη επιβάρυνση του Δημοσίου με οποιοδήποτε ποσό (προμήθεια κ.λπ.) καθώς και η σύμφωνη γνώμη τόσο των εμπορικών τραπεζών, που θα εξοφλήσουν τις επιταγές αυτές, όσο και των υπηρεσιών των μισθοδοτουμένων υπαλλήλων. 25.Β.γ.18-19 Πληρωμή με επιταγή 